Κανονισμός (ΕΚ) αριθ. 452/2002 της Επιτροπής

της 13ης Μαρτίου 2002

για την υπαγωγή σε καταγραφή των εισαγωγών σολομού Ατλαντικού εκτροφής καταγωγής Νορβηγίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 2238/2000(2), και ιδίως το άρθρο 10 παράγραφος 5 και το άρθρο 14 παράγραφος 5,

τον κανονισμό (ΕΚ) αριθ. 2026/97 του Συμβουλίου, της 6ης Οκτωβρίου 1997, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας(3), και ιδίως το άρθρο 16 παράγραφος 4 και το άρθρο 24 παράγραφος 5,

Μετά από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

Α. ΠΡΟΪΟΝ

(1) Το προς καταγραφή προϊόν είναι ο σολομός Ατλαντικού εκτροφής, καταγωγής Νορβηγίας, που πωλείται στην Κοινότητα από τις εταιρείες που παρατίθενται στο παράρτημα του κανονισμού (ΕΚ) αριθ. 772/1999 του Συμβουλίου(4) (εφεξής το "υπό εξέταση προϊόν"), το οποίο είναι δυνατό να υπαχθεί επί του παρόντος στους κωδικούς ΣΟ ex 0302 12 00, ex 0303 22 00, ex 0304 10 13 και ex 0304 20 13. Από την υποχρέωση καταγραφής εξαιρείται ο άγριος σολομός Ατλαντικού που ορίζεται στο άρθρο 1 στοιχείο β) του εν λόγω κανονισμού.

Β. ΙΣΧΥΟΝΤΑ ΜΕΤΡΑ

(2) Το υπό εξέταση προϊόν υπόκειται επί του παρόντος στα ακόλουθα μέτρα:

- σε οριστικό δασμό αντιντάμπινγκ και αντισταθμιστικό δασμό, που επιβλήθηκαν με τον κανονισμό (ΕΚ) αριθ. 772/1999, όπως τροποποιήθηκε τελευταία από τον κανονισμό (ΕΚ) αριθ. 322/2002(5), ο οποίος, μετά από επανεξέταση, κατήργησε και αντικατέστησε το δασμό αντιντάμπινγκ και τον αντισταθμιστικό δασμό που είχαν επιβληθεί προηγουμένως με τους κανονισμούς του Συμβουλίου (ΕΚ) αριθ. 1890/97(6) και (ΕΚ) αριθ. 1891/97(7),

- στις αναλήψεις υποχρεώσεων που έγιναν δεκτές με την απόφαση 97/634/ΕΚ της Επιτροπής(8), όπως τροποποιήθηκε τελευταία από την απόφαση 2002/157/ΕΚ(9), οι οποίες προτάθηκαν από πολλούς νορβηγούς παραγωγούς-εξαγωγείς όσον αφορά, μεταξύ άλλων, ορισμένες ελάχιστες τιμές εισαγωγής.

Γ. ΛΟΓΟΙ ΚΑΤΑΓΡΑΦΗΣ

(3) Η Επιτροπή έλαβε πληροφορίες σύμφωνα με τις οποίες οι τιμές μεταπώλησης που εφάρμοσε τελευταία μια από τις μεγαλύτερες αγορές χονδρικής πώλησης στην κοινοτική αγορά των υπό εξέταση προϊόντων είναι ασυμβίβαστες με το επίπεδο των αναλήψεων υποχρεώσεων ως προς τις τιμές που πρότειναν οι νορβηγοί εξαγωγείς (δηλαδή οι τιμές μεταπώλησης ήταν σημαντικά χαμηλότερες από τις ελάχιστες τιμές εισαγωγής μετά την προσαρμογή τους στο ίδιο επίπεδο πώλησης).

(4) Επιπλέον, από μια έρευνα που βρίσκεται σε εξέλιξη από τις δανικές αρχές όσον αφορά τις εισαγωγές του υπό εξέταση προϊόντος στη Δανία, φαίνεται ότι υπάρχουν σοβαρές παραβιάσεις των αναλήψεων υποχρεώσεων ως προς τις τιμές. Από την προκαταρκτική έρευνα της Επιτροπής σχετικά με την υπόθεση αυτή προκύπτει ότι οι εν λόγω αναλήψεις υποχρεώσεων ως προς τις τιμές δεν έχουν τηρηθεί πλήρως. Σε περίπτωση που διαπιστώσουν τα κοινοτικά όργανα ότι μια εταιρεία που απαλλάσσεται από τους δασμούς που έχουν επιβληθεί σύμφωνα με το άρθρο 1 του κανονισμού (ΕΚ) αριθ. 772/1999 έχει παραβιάσει πράγματι την ανάληψη υποχρέωσης, μπορεί να είναι σκόπιμο να ανακληθεί η ανάληψη υποχρέωσης και να επιβληθούν με αναδρομική ισχύ δασμός αντιντάμπινγκ και αντισταθμιστικός δασμός, αρχής γενομένης από την ημερομηνία της παραβίασης.

(5) Επομένως, η Επιτροπή κατέληξε στο συμπέρασμα ότι υπάρχουν επαρκείς λόγοι για να υπαχθούν σε καταγραφή οι εισαγωγές του υπό εξέταση προϊόντος, σύμφωνα με το άρθρο 14 παράγραφος 5 και το άρθρο 10 παράγραφος 5 του κανονισμού (ΕΚ) αριθ. 384/96, καθώς και το άρθρο 24 παράγραφος 5 και το άρθρο 16 παράγραφος 4 του κανονισμού (ΕΚ) αριθ. 2026/97.

(6) Σε περίπτωση διαπίστωσης παραβίασης ή ανάκλησης της ανάληψης υποχρέωσης, μπορούν να εισπραχθούν δασμοί με αναδρομική ισχύ επί των προϊόντων που έχουν τεθεί σε ελεύθερη κυκλοφορία στην Κοινότητα, αρχής γενομένης από την ημερομηνία της παραβίασης ή της ανάκλησης της υποχρέωσης. Σύμφωνα με το άρθρο 10 παράγραφος 5 του κανονισμού (ΕΚ) αριθ. 384/96 και το άρθρο 16 παράγραφος 4 του κανονισμού (ΕΚ) αριθ. 2026/97, και λαμβανομένου δεόντως υπόψη του επείγοντος χαρακτήρα του θέματος και της ανάγκης, για την Επιτροπή, να ενεργήσει γρήγορα, οι εισαγωγές θα καταγραφούν για μέγιστη περίοδο 90 ημερών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Καλούνται οι τελωνειακές αρχές, σύμφωνα με το άρθρο 14 παράγραφος 5 του κανονισμού (ΕΚ) αριθ. 384/96 και το άρθρο 24 παράγραφος 5 του κανονισμού (ΕΚ) αριθ. 2026/97 να λάβουν τα κατάλληλα μέτρα για την καταγραφή των εισαγωγών στην Κοινότητα σολομού Ατλαντικού εκτροφής, καταγωγής Νορβηγίας, που υπάγεται στους κωδικούς ΣΟ ex 0302 12 00 (κωδικοί Taric 0302 12 00*21, 0302 12 00*22, 0302 12 00*23 και 0302 12 00*29 ), ex 0303 22 00 (κωδικοί Taric 0303 22 00*21, 0303 22 00*22, 0303 22 00*23 και 0303 22 00*29 ), ex 0304 10 13 (κωδικός Taric 0304 10 13*21 και 0304 10 13*29 ) και ex 0304 20 13 (κωδικοί Τaric 0304 20 13*21 και 0304 20 13*29 ) και εξάγεται από τις εταιρείες που παρατίθενται στο παράρτημα του κανονισμού (ΕΚ) αριθ. 772/1999.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Το άρθρο 1 εφαρμόζεται για περίοδο 90 ημερών.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Μαρτίου 2002.

Για την Επιτροπή

Pascal Lamy

Μέλος της Επιτροπής

(1) ΕΕ L 56 της 6.3.1996, σ. 1.

(2) ΕΕ L 257 της 11.10.2000, σ. 2.

(3) ΕΕ L 288 της 21.10.1997, σ. 1.

(4) ΕΕ L 101 της 16.4.1999, σ. 1.

(5) ΕΕ L 51 της 22.2.2002, σ. 1.

(6) ΕΕ L 267 της 30.9.1997, σ. 1.

(7) ΕΕ L 267 της 30.9.1997, σ. 19.

(8) ΕΕ L 267 της 30.9.1997, σ. 81.

(9) ΕΕ L 51 της 22.2.2002, σ. 32.